รัฐบาลไทย-ข่าวทำเนียบรัฐบาล-กรมสรรพสามิตจับมือกรุงไทยยกระดับบริการด้านภาษี เร่งผลักดันบล็อกเชนคืนภาษีส่งออกน้ำมัน
วันพฤหัสบดีที่ 14 พฤศจิกายน 2562
กรมสรรพสามิตจับมือกรุงไทยยกระดับบริการด้านภาษี เร่งผลักดันบล็อกเชนคืนภาษีส่งออกน้ํามัน
กรมสรรพสามิตและธนาคารกรุงไทยได้ร่วมกันดําเนินการตามนโยบายรัฐบาลและกระทรวงการคลัง ร่วมยกระดับการให้บริการด้านภาษีบนดิจิทัลแพลตฟอร์มและเทคโนโลยีบล็อกเชน นําร่อง 3 บริการ
กรมสรรพสามิตและธนาคารกรุงไทยได้ร่วมกันดําเนินการตามนโยบายรัฐบาลและกระทรวงการคลัง ร่วมยกระดับการให้บริการด้านภาษีบนดิจิทัลแพลตฟอร์มและเทคโนโลยีบล็อกเชน นําร่อง 3 บริการ คือ การคืนภาษีการส่งออกน้ํามันและผลิตภัณฑ์จากน้ํามัน (Tax Refund Blockchain) ด้วยเทคโนโลยีบล็อกเชน การวางหลักทรัพย์ค้ําประกันค่าภาษีสรรพสามิต (e-Bank Guarantee) ด้วยระบบดิจิทัล และการชําระค่าธรรมเนียมใบอนุญาตรายปีการจําหน่าย สุรา ยาสูบ และไพ่ (License Renewal) ด้วยระบบดิจิทัล ช่วยเพิ่มความสะดวกรวดเร็ว ปลอดภัย และลดขั้นตอนการดําเนินงานให้ผู้ประกอบการ อีกทั้งยังสามารถตรวจสอบเอกสารต่าง ๆ ได้
นายพชร อนันตศิลป์ อธิบดีกรมสรรพสามิต เปิดเผยว่า ตามนโยบายรัฐบาลและกระทรวงการคลังที่ให้ทุกหน่วยงานภายใต้สังกัดกระทรวงการคลัง พัฒนาการให้บริการบนระบบดิจิทัลและเทคโนโลยีบล็อกเชน (Blockchain) เพื่อยกระดับโครงสร้างพื้นฐานรองรับภารกิจของหน่วยงานภาครัฐ โดยกรมสรรพสามิตได้มีการพัฒนาระบบการให้บริการของกรมสรรพสามิตในการจัดเก็บภาษีผ่านระบบดิจิทัล โดยเฉพาะอย่างยิ่งเทคโนโลยีบล็อกเชน ที่ช่วยเพิ่มความปลอดภัย และทําให้สามารถเข้าถึงข้อมูลได้อย่างรวดเร็ว ถูกต้อง ช่วยให้กรมสรรพสามิตสามารถยกระดับการให้บริการผ่านระบบดิจิทัลอย่างมีประสิทธิภาพ โปร่งใส ตลอดจนเพิ่มความถูกต้องในการบันทึกข้อมูล
กรมสรรพสามิต จึงได้ร่วมมือกับธนาคารกรุงไทย นําระบบดิจิทัลและเทคโนโลยีบล็อกเชนมาพัฒนาการให้บริการทางด้านภาษี เพิ่มความโปร่งใส สะดวก รวดเร็วในการจัดเก็บและคืนภาษี โดยได้ดําเนินการในเบื้องต้น 3 โครงการ ประกอบด้วย การคืนภาษีการส่งออกน้ํามันและผลิตภัณฑ์จากน้ํามัน (Tax Refund Blockchain) ด้วยเทคโนโลยีบล็อกเชน การวางหลักทรัพย์ค้ําประกันค่าภาษีสรรพสามิต (e-Bank Guarantee) ด้วยระบบดิจิทัล และการชําระค่าธรรมเนียมใบอนุญาตรายปีการจําหน่าย สุรา ยาสูบ และไพ่ (License Renewal) ด้วยระบบดิจิทัล
ด้าน นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า จากที่ธนาคารได้วางระบบโครงสร้างพื้นฐานการชําระเงินอิเล็กทรอนิกส์ให้กับภาครัฐ การนําเทคโนโลยีบล็อกเชน มายกระดับการให้บริการต่างๆ ของหน่วยงานในสังกัดกระทรวงการคลัง เพื่อเพิ่มประสิทธิภาพและลดขั้นตอนการปฏิบัติงาน ที่สําคัญทําให้ประชาชนสามารถเข้าถึงบริการและข้อมูลได้รวดเร็ว ปลอดภัย โปร่งใส และสามารถตรวจสอบได้
ทั้งนี้ ธนาคารได้พัฒนาเทคโนโลยีบล็อกเชน มาช่วยบริหารจัดการด้านการคืนภาษีการส่งออกน้ํามันและผลิตภัณฑ์จากปิโตรเลียม (Tax Refund Blockchain) ทําให้ผู้ประกอบการมั่นใจได้ว่าระบบ บล็อกเชน มีความปลอดภัย เป็นระบบพื้นฐานที่เชื่อมโยงกับหน่วยงาน ภายใต้หน่วยงานกระทรวงการคลังและภายใต้ข้อกฎหมาย และระเบียบที่เกี่ยวข้อง กรมสรรพสามิตได้ศึกษาข้อมูลร่วมกับธนาคารกรุงไทย โดยเลือกนําเทคโนโลยี Blockchain มาใช้ในการบริหารการจัดเก็บข้อมูล และการคืนภาษีส่งออกน้ํามันและผลิตภัณฑ์จากปิโตรเลียม เพราะเทคโนโลยีบล็อกเชน มีคุณสมบัติที่ช่วยเพิ่มประสิทธิภาพในการบริหารจัดการข้อมูล มีความโปร่งใส และสามารถตรวจสอบความถูกต้องจากแหล่งที่มาตั้งแต่สินค้าน้ํามันออกจากโรงอุตสาหกรรม ไปยังคลังเก็บสินค้า จนถึงกระบวนการส่งออกไปยังประเทศปลายทาง ซึ่งขั้นตอนทั้งหมด สามารถตรวจสอบสถานะได้ ตั้งแต่การยื่นขอคืนภาษี จนกระทั่งได้รับภาษีคืน ช่วยลดขั้นตอนการตรวจสอบเอกสารที่ซ้ําซ้อนและสามารถตรวจสอบความถูกต้องได้ทันที เทคโนโลยีบล็อกเชนช่วยให้กระบวนการในการคืนภาษีรวดเร็วขึ้นจากปกติถึง 3 เท่า และยังเป็นการลดการรั่วไหลของการจัดเก็บภาษีน้ํามันเพื่อการส่งออกได้เป็นอย่างดี
นอกจากนี้ ธนาคารได้นําระบบดิจิทัลมาใช้ใน การวางหลักทรัพย์ค้ําประกันค่าภาษีสรรพสามิต (e-Bank Guarantee) โดยผู้ประกอบการสามารถดําเนินการผ่านช่องทางออนไลน์ของกรมสรรพสามิตได้ตลอด 24 ชม. เพิ่มความสะดวก รวดเร็ว และลดขั้นตอนในการดําเนินงาน และผู้ประกอบการสามารถบริหารจัดการสภาพคล่องในการดําเนินธุรกิจได้อย่างต่อเนื่อง และพัฒนาระบบการชําระค่าธรรมเนียมการขอใบอนุญาตรายปีการจําหน่ายสุรา ยาสูบ และไพ่ ผู้ประกอบการจะได้รับความสะดวกในการต่อภาษีใบอนุญาตเพียงแค่นําเลขที่ใบอนุญาต แจ้งกับธนาคารสามารถรอรับใบอนุญาตได้ทันที สามารถชําระผ่านสาขาของธนาคารกรุงไทยกว่า 1,100 สาขาทั่วประเทศ ประหยัดเวลาการเดินทาง เอกสารต่าง ๆ ไม่ต้องเสี่ยงต่อการตกหล่นศูนย์หาย
อธิบดีกรมสรรพสามิต กล่าวทิ้งท้ายว่า นับเป็นก้าวเริ่มต้นที่สําคัญในการบูรณาการความร่วมมือระหว่างกรมสรรพสามิตและธนาคารกรุงไทยที่ร่วมกันเสริมความแข็งแกร่งด้วยการนํานวัตกรรม และเทคโนโลยีบล็อกเชน มายกระดับการให้บริการในด้านต่าง ๆ ของกรมสรรพสามิต เพื่อก้าวสู่ Thailand 4.0 อย่างเต็มรูปแบบ
ฝ่ายประชาสัมพันธ์ สํานักงานเลขานุการกรม กรมสรรพสามิต โทร/โทรสาร 0 2241 4778
ฝ่ายกลยุทธ์การตลาด ธนาคารกรุงไทย โทร. 0 2208 4174-8